作者:賈島
標題:重酬姚少府
內容:隙月斜枕旁，諷詠夏貽什。如今何時節，蟲虺亦已蟄。答遲禮涉傲，抱疾思加澀。僕本胡為者，銜肩貢客集。茫然九州內，譬如一錐立。欺暗少此懷，自明曾瀝泣。量無趫勇士，誠欲戈矛戢。原閣期躋攀，潭舫偶俱入。深齋竹木合，畢夕風雨急。俸利沐均分，價稱煩噓噏。百篇見刪罷，一命嗟未及。滄浪愚將還，知音激所習。